REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/193-16

22. septembar 2016. godine

B e o g r a d

ZAPISNIK

PETE SEDNICE ODBORA ZA KULTURU I INFORMISANjE,

ODRŽANE 22. SEPTEMBRA 2016. GODINE

Sednica je počela u 10,10 časova.

 Sednicom je predsedavala Maja Gojković, predsednik Odbora.

 Sednici su prisustvovali: Stanija Kompirović, mr Jadranka Jovanović, Mirko Krlić, Aleksandar Jugović, Snežana Paunović, dr Ana Stevanović, Aleksandra Čabraja, Nikola Savić, Nataša Mihailović Vacić, Hadži Milorad Stošić, Đorđe Vukadinović i Nataša Mićić, članovi Odbora.

Sednici su prisustvovali: Vesna Marković, Bojan Torbica, Miletić Mihajlović i Maja Videnović, zamenici članova Odbora.

Sednici su prisustvovali: Siniša Isakov, Đorđe Vozarević, Biljana Ratković Njegovan i Goran Peković, kandidati za članove Saveta Regulatornog tela za elektronske medije.

Na predlog predsedavajućeg, članovi Odbora su većinom glasova usvojili sledeći:

D n e v n i r e d:

1. **Razgovor sa predloženim kandidatima za člana Saveta Regulatornog tela za elektronske medije koje predlaže ovlašćeni predlagač, nadležni odbor Skupštine Autonomne pokrajine Vojvodine;**
2. **Razgovor sa predloženim kandidatima za člana Saveta Regulatornog tela za elektronske medije koje predlaže ovlašćeni predlagač, udruženja izdavača elektronskih medija i udruženja novinara u Republici Srbiji.**

Pre prelaska na razmatranje utvrđenog Dnevnog reda usvojen je bez primedaba, Zapisnik Četvrte sednice Odbora, održane 9. septembra 2016. godine.

**PRVA TAČKA -** Razgovor sa predloženim kandidatima za člana Saveta Regulatornog tela za elektronske medije koje predlaže ovlašćeni predlagač, nadležni odbor Skupštine Autonomne pokrajine Vojvodine;

**Maja Gojković** je u uvodnom izlaganju obavestila članove Odbora da je Lista kandidata za članove Saveta Regulatora, u skladu sa članom 10. stav 5. Zakona o elektronskim medijima objavljena na veb-sajtu Narodne skupštine.

Napomenula je da se na Listi kandidata koju je predložio ovlašćeni predlagač, nadležni odbor Skupštine Autonomne pokrajine Vojvodine, nalaze kandidati Siniša Isakov i Đorđe Vozarević, kao i da je neophodno da Odbor u skladu sa članom 11. stav 8. Zakona, obavi javni razgovor sa predloženim kandidatima.

Podsetila je sve prisutne poslanike da su biografije kandidata poslate članovima Odbora elektronskim putem i zamolila je kandidate da se predstave. Upoznala je članove Odbora sa činjenicom da je u utorak, 20. septembra 2016. godine održala sastanak sa ministrom kulture i informisanja, gospodinom Vladanom Vukosavljevića, koji je kao jedan od prioriteta Ministarstva kulture i informisanja izdvojio donošenje Strategije razvoja kulture Republike Srbije do kraja ove godine.

U diskusiji su učestvovali: Maja Gojković, Mirko Krlić, Snežana Paunović, dr Ana Stevanović, Aleksandra Čabraja, Nikola Savić, Maja Videnović, Đorđe Vukadinović i Nataša Mićić, koji su kandidatima za člana Saveta Regulatornog tela za elektronske medije postavljali pitanja u vezi sa njihovim profesionalnim iskustvom, radom u struci, kao i budućim radom u Savetu Regulatora.

**Siniša Isakov** je upoznao članove Odbora sa svojim formalnim obrazovanjem. Istakao je da se od 1980. godine bavi oblašću medija, u okviru koje se specijalizovao za oblast „tehnologija televizije“. Iz svoje profesionalne karijiere izdvojio je rad u Javnoj medijskoj ustanovi „Radio televizija Vojvodine“, gde je od 2011. do 2013. godine, obavljao funkciju generalnog direktora i od 2013. do 2015. godine obavljao funkciju savetnika generalnog direktora RTV-a, gospodina Srđana Mihajlovića, dok je trenutno angažovan na funkciji rukovodioca službe za međunarodnu saradnju RTV-a. Posebno bitnim za budući rad u Savetu Regulatora naglasio je i činjenicu da od 2003. godine predaje kao profesor na Akademiji Umetnosti Univerziteta u Novom Sadu, na predmetima: „Tehnologija audiovizuelnih medija“, „Primenjena elektrotehnika“ i „Primena savremenih tehnologija u audiovizuelnim medijima“.

Komentarišući navode pojedinih članova Odbora da je preduzeće „Antena plus", kao zajednički projekat Javnog preduzeća Emisiona tehnika i veze i preduzeće Telekom Srbija, na nezakonit način uspostavilo novi digitalni televizijski terestrički servis, istakao je da smatra da ulazak preduzeća „Antena plus" na medijsko tržište mora da bude kontrolisan od strane Saveta Regulatora. Takođe, naglasio je da Savet Regulatora, u skladu sa članom 22. Zakona o elektronskim medijima, ima jasno propisan delokrug rada koji ga obavezuje da zauzme mišljenje da li je ovako uspostavljen terestički servis u skladu sa Zakonom. Istakao je da smatra da je medijsko tržište u Srbije nedovoljno razvijeno, kao i da pružaoci medijske usluge imaju nekvalitetan programski sadržaj i da je stoga, pre ulaska na tržište novog pružaoca medijskih usluga, neophodno održati široku javnu raspravu.

Konstatovao je da je dvogodišnja primena Zakona o elektronskim medijima, pokazala da postoje određene manjkavosti Zakona i s tim u vezi je zamolio narodne poslanike da razmisle o izmenama i dopunama ovog zakona. Naglasio je da bi se postigao kvalitetniji programski sadržaj, ukoliko bi Savet Regulatora insistirao da se svi pružaoci medijskih usluga pridržavaju programske šeme koju su predložili prilikom apliciranja za dozvolu. Izneo je mišljenje da su mediji u Srbiji finansijski slabi, kao i da Regulator ima obavezu da stimuliše izradu određenih medijskih sadržaj i na taj način jača nezavisnost medija u Srbiji. S tim u vezi naglasio je da će, ukoliko bude izrabran za člana Saveta Regulatora, predložiti formiranje posebnog medijskog fonda čija će se sredstva koristiti za jačanje nezavisnosti medija i izradu raznovrsnijeg programskog sadržaja.

Napomenuo je da je neophodno da Ministarstvo kulture i informisanja u što kraćem vremenskom roku donese novu Strategiju razvoja sistema javnog informisanja, s obzirom na činjenicu da doneta Strategija važi do 2016. godine i da se jedino usvajanjem nove Strategije mogu definisati prioriteti u oblasti informisanja i stvoriti adekvatan okvir za zaštitu domaće medijske scene.

**Đorđe Vozarević** je istakao da je diplomirao sociologiju na Filozofskom fakultetu Univerziteta u Novom Sadu, na katedri za sociologiju i filozofiju, nakon čega je na Privrednoj Akademija Novi Sad stekao zvanje magistar nauka iz oblasi medija.

Naglasio je da je od 2000. godine zaposlen na Novosadskoj televiziji, na kojoj je obavljao više poslova, od urednika produkcije do posla glavnog i odgovornog urednika.

Napomenuo je da je mišljenja da su mediji u Srbiji slobodni, kao i smatra da ukoliko je rad pojedinih medija otežan usled političkih pritisaka, Savet Regulatora treba da interveniše u skladu sa svojim zakonskim ovlašćenjima.

Komentarišući navode pojedinih članova Odbora da je preduzeće „Antena plus", kao zajednički projekat Javnog preduzeća Emisiona tehnika i veze i preduzeće Telekom Srbija, na nezakonit način uspostavilo novi digitalni televizijski terestrički servis, istakao je da je o celom problemu upoznat putem medija, kao i da smatra da je Savet Regulatora izdao sve potrebne dozvole za pružanje medijske usluge ovom preduzeću.

Napomenuo je da će, ukoliko bude izabran za člana Saveta Regulatora, veliku pažnju posvetiti donošenju novog Statuta Regulatora, s obzirom na činjenicu da je članom 115. Zakona o elektronskim medijima, predviđena posebna obaveza Regulatora da uskladi Statut i ostala akta u roku od 90 dana od dana stupanja na snagu Zakona.

Ukazao je na činjenicu da je obaveza Saveta Regulatora da utiče na programski sadržaj televizija sa nacionalnom frekvencijom i podstiče što veći udeo naučno-obrazovnih, kulturno-umetničkih, dečjih ili sopstvenihi informativnih i dokumentarnih programskih sadržaja, u ukupnom programu, ali da se mora imati u vidu činjenica da je najveći broj televizija u Republici Srbiji, komercijalni pružalac medijske usluge i da se kao takav vodi pre svega zahtevima korisnika.

Predsedavajuća je zaključila raspravu u vezi sa ovom tačkom Dnevnog reda.

Predsedavajuća je stavila na glasanje predlog da se za izvestioca Odbora na sednici Narodne skupštine odredi Snežana Paunović, član Odbora.

Odbor je većinom glasova, odredio Snežanu Paunović, za izvestioca Odbora na sednici Narodne skupštine.

**DRUGA TAČKA -** Razgovor sa predloženim kandidatima za člana Saveta Regulatornog tela za elektronske medije koje predlaže ovlašćeni predlagač, udruženja izdavača elektronskih medija i udruženja novinara u Republici Srbiji

**Maja Gojković** iznela je uvodne napomene i zamolila je kandidate za člana Saveta Regulatora, Biljanu Ratković Njegovan i Goran Pekovića, da se predstave članovima Odbora.

U diskusiji su učestvovali: Maja Gojković, Maja Videnović, Nikola Savić, Aleksandra Čabraja, Đorđe Vukadinović, Mirko Krlić i dr Ana Stevanović, koji su kandidatima za člana Saveta Regulatornog tela za elektronske medije postavljali pitanja u vezi sa njihovim profesionalnim iskustvom, radom u struci, kao i budućim radom u Savetu Regulatora.

**Đorđe Vukadinović** je izrazio neslaganje sa činjenicom da kandidati za članove Saveta Regulatora dolaze iz Novog Sada i Beograda, napomenuvši da smatra da su ovlašćeni predlagači trebali da vode više računa o ravnomernoj teritorijalnoj zastupljenosti članova Saveta Regulatora. Kao jednu od zamerki na biografije kandidata, izdvojio je činjenicu to što kandidati i pored izvarednog formalnog obrazovanje po struci nisu novinari.

**Maja Gojković** je podsetila članove Odbora da je jedan od ovlašćenih predlagača nadležni odbor Skupštine Autonomne Pokrajine Vojvodine i konstatovala je da je sasvim razumljivo što je taj Odbor predložio kandidate koji dolaze sa teritorije Vojvodine. Naglasila je da u skladu sa čl. 10. i 11. Zakona o elektronskim medijima, kojim se uređuje postupak predlaganja kandidata za člana Saveta Regulatora, udruženja imaju potpuno slobodu i nezavisnost da predlože kandidate za koje smatraju da će najbolje obavljati funkciju člana Saveta Regulatora, te da stoga nije na Odboru da dovodi u pitanje njihov izbor.

**Biljana Ratković Njegovan** upoznala je članove Odbora da je od 2007. godine zaposlena kao profesor na Fakultetu tehničkih nauka u Novom Sadu, na Departmanu za industrijsko inženjerstvo i menadžment, na modulu Industrijski marketing i inženjerstvo medija, kao i na Visokoj poslovnoj školi strukovnih studija u Novom Sadu. Naglasila je da je 1980. godine završila Fakultet političkih nauka Univerziteta u Beogradu, smer Novinarstvo, a da je 2003. godine na Univerzitetu u Novom Sadu odbranila doktorsku disertaciju na temu: „Sociološki i pravni aspekti političke javnosti i integrisanog društva“. Napomenula je da na Fakultetu tehničkih nauka u Novom Sadu i Visokoj poslovnoj školi strukovnih studija predaje predmete u vezi sa oblašću medija: „Novinarstvo, Mediji i javno mnjenje“, „Istraživanje masovnih komunikacija“, „Poslovna etika“, „Organizaciona socijalizacija“, „Poslovanje medija“ i „Menadžment medijskih sistema“. Posebno bitnim za svoj budući rad u Savetu Regulatora, izdvojila je rad u Centru za istraživanje javnog mnjenja, programa i auditorijuma, Radio-televizije Srbije - RTV Novi Sad, na poslovima vodećeg istraživača, a u periodu od 1991. do 2005. godine i rukovodioca Centra, gde je imala priliku da se detaljnije upozna sa medijskim auditorijumom i njihovim zahtevima. Izrazila je neslaganje sa navodima pojedinih članova Odbora da je programski sadržaj u Srbiji nekvalitetan, navodeći kao primer činjenicu da je Republika Srbija prva zemlja u regionu koja je uvela medijski pluralizam. Rekla je da bez obzira što su prisutni određeni nedostaci u oblasti elektronskih medija, pružaoci medijskih usluga na teritoriji Republike Srbije nude daleko više kvalitetnog programskog sadržaja od drugih zemalja u okruženju. Upoznala je članove Odbora da se ona zalaže za doslednu primenu Zakona, kao i da smatra da Savet Regulatora mora da sprovodi doslednu kontrolu rada pružaoaca medijskih usluga, jer se jedino dosledno kontrolom može obezbediti neophodan udeo naučno-obrazovnih, kulturno-umetničkih, dečjih ili sopstvenih informativnih i dokumentarnih programskih sadržaja, u ukupnom programu emitera. Istakla je da pružaoci medijskih usluga u Srbiji ne poštuju vremensko ograničenje, koje televizijsko oglašavanje i televizijska prodaja mogu zauzeti u ukupnom programskom udelu i zaključila da se ovakvoj praksi može stati na put jedino ukoliko Regulator dosledno primenjuje Zakon. Svoje izlaganje je završila predlozima na koji se način može unaprediti rad i kvalitet programskih sadržaja javnih medijskih servisa.

**Goran Peković** je upoznao članove Odbora da je zaposlen kao redovni profesor Fakulteta dramskih umetnosti u Beogradu, na Katedri za Filmsku i televizijsku produkciju. Rekao je da je obavljao funkciju direktora Centra za profesionalni razvoj Univerziteta umetnosti, u okviru kojeg je pokrenuo brojne aktivnosti i kapitalne projekte u oblasti profesionalnog razvoja i edukacije. Kao posebno značajnim u svojoj profesionalnoj karijeri izdvojio je gostovanje na Ruskoj dramskoj akademiji (GITIS) iz Moskve, kao i bogato naučno-istraživačko iskustvo koje poseduje iz oblasti medija. Upoznao je članove Odbora da je za člana Saveta Republičke radiodifuzne agencije izabran Odlukom Narodne skupštine 16. decembra 2009. godine, na period od šest godina i s tim u vezi konstatovao je da može odgovarati samo na pitanja u vezi sa radom Saveta Regulatora u periodu u kojem je obavljao mandat. Istakao je da je njegovim ličnim zalaganjem Savet Regulatora počeo da izdaje periodične izveštaje o ispunjavanju zakonskih i programskih obaveza Radio-televizije Srbije, Radio-televizije Vojvodine i drugih komercijalnih emitera. Naglasio je da smatra da je izuzetno posvećeno obavljao funkciju člana Saveta Regulatora, što se najbolje ogleda u donošenju brojnih pravilnika, uputstava i preporuka, u čijoj izradi je i sam učestvovao. Rekao je da je pored redovnog rada u Savetu Regulatora na poslovima regulacije, učestovao i u pisanju Zakona o oglašavanju, Strategije razvoja medija u Srbiji, rukovodio projektom DIGI TV u vezi sa regionalnom saradnjom Regulatora u procesu prelaska sa analognog na ditigalni televizijski signal, bio član radne grupe Evropske platforme regulatora za oglašavanje i promocije proizvoda, kao i da je predstavljao Srbiju u unapređenom stalnom dijalogu sa Evropskom unijom u pred pristupnim razgovorima, u delu vezanom za medijsku regulativu. Konstatovao je da nije upoznat sa razlozima zbog kojih Izveštaj o nadzoru emitera tokom predizborne kampanje za republičke i lokalne izbore kasni, ali je istakao da Zakonom o elektronskim medijima nije propisana obaveza Regulatora da ovaj izveštaj i objavi. Upoznao je članove Odbora da je u skladu sa članom 22. Zakona, Regulator u obavezi da podstiče unapređenje nezavisnosti i autonomije pružalaca medijskih usluga, ali je zaključio da je to izuzetno težak zadatak s obzirom na činjenicu da je Regulator u obavezi da reguliše i uređivačku odgovornost pružaoca medijskih usluga. Istakao je da je u vreme dok je obavljao funkciju člana Saveta Regulatora održao više okruglih stolova sa pružaocima medijskih usluga koji emituju „rijaliti programe“ i u dogovoru sa njima pokušao da nađe zajedničko rešenje. Kao rezultat njegovog zalaganja, Savet Regulator je na osnovu člana 25. Zakona, na sednici održanoj 19. novembra 2015. godine, doneo Preporuku o vremenu emitovanja rijalitija "prisilnog okruženja", kojom je predviđena preporuka emiterima da se „rijaliti program“ emitiju isključivo licima starijim od 18 godina, nakon 23,00 časova. Odbacio je navode o postojanju cenzure u elektronskim medijima, kontstatujući da se Savet Regulatora odlučno borio protiv ovakvih pojava i s tim u vezi naveo je da smatra da postoji potpuna uređivačka sloboda u elektronskim medijima. Komentarišući navode pojedinih članova Odbora da je preduzeće „Antena plus", kao zajednički projekat Javnog preduzeća Emisiona tehnika i veze i preduzeća Telekom Srbija, na nezakonit način uspostavilo novi digitalni televizijski terestrički servis, istakao je da da smatra da emitovanje signala od strane ovog preduzeća ne ugrožava interese nacionalnih emitera, već isključivo kablovskih operatera, s obzirom na činjenicu da će nakon promotivnog perioda ova usluga biti naplaćivana. Rekao je da smatra da preduzeće „Antena plus", nije pružalac medijskih usluga, čija je kontrola u skladu sa Zakonom o elektronskim medijima, u delokrugu rada Regulatora, već je operator multipleksa i kao takav je u nadležnosti Regulatorne agencije za elektronske komunikacije i poštanske usluge. Naglasio je da Zakon obavezuje Regulator da podstiče očuvanje i zaštitu srpske kulture i jezika, kulture i jezika nacionalnih manjina, dostupnost medijskih usluga osobama sa invaliditetom, razvoj stvaralaštva u oblasti radija, televizije i drugih audio-vizuelnih medijskih, kao i razvoj profesionalizma i visokog stepena obrazovanja u Republici Srbiji. Napomenuo je da programskom sadržaju u Republici Srbiji nedostaje adekvatan udeo kulturno-umetničkog sadržaja i zaključio da se ovo može ispraviti usvajanjem izmena i dopuna Zakona o elektronskim medijima, čiji Nacrt bi se doneo u saradnji sa Službom Regulatora. Obavestio je članove Odbora da Zakon o oglašavanju bliže uređuje uslove i način prikazivanja i upućivanja na robu, ili uslugu u elektronskim medijima. Nadzor nad primenom ovog Zakona u pogledu oglašavanja u elektronskim medijima vrši Regulator, koji je u skladu sa svojim ovlašćenjima nadležnom sudu podneo više prekršajnih prijava protiv pružaoca medijskih usluga koji se nisu pridržavali odredaba Zakona o oglašavanju. Svoje izlaganje je završio konstatacijom da je Savet Regulatora postupao u skladu sa Zakonom o elektronskim medijima, kao i da je izricao mere kad god je ustanovio da je pružalac medijskih usluga postupao suprotno Zakonu.

Predsedavajuća je zaključila raspravu u vezi sa ovom tačkom Dnevnog reda.

Predsedavajuća je stavila na glasanje predlog da se za izvestioca Odbora na sednici Narodne skupštine odredi Snežana Paunović, član Odbora.

Odbor je većinom glasova, odredio Snežanu Paunović, za izvestioca Odbora na sednici Narodne skupštine.

Sednica je završena u 12,30 časova.

 SEKRETAR PREDSEDNIK

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Dana Gak Maja Gojković